stanford-oval/wikipedia huggingface dataset:
גמר גביע אירופה לאלופות 1963
הדרך אל הגמר > מילאן

מילאן החלה את דרכה אל הגמר בסיבוב המוקדם מול יוניון לוקסמבורג. חולשתה של היריבה והעוצמה ההתקפית של מילאן באו לידי ביטוי באופן בולט בצמד המשחקים. במשחק הראשון בסן סירו הביסה מילאן 8-0 את יריבתה, עם חמישה שערים של ז'וזה אלטפיני וצמד של ז'וזה ז'רמאנו דה סאלס. גם הגומלין הסתיים בתבוסתה של יוניון בביתה, 6-0 עם שלושער של אלטפיני וצמד של ג'ורג'יו רוסאנו. בסיכום שני המפגשים, 14-0 מרשים למילאן בדרך לשמינית הגמר.
בשמינית הגמר ציפתה למילאן הגרלה קשה יותר, איפסוויץ' טאון האנגלית. במשחק הראשון בבית פתחה מילאן עם שני שערים של פאולו בריסון תוך 13 דקות בלבד. דינו סאני השלים את התוצאה במחצית השנייה, 3-0 למילאן בסיום. במשחק הגומלין בחוץ שוב כבש בריסון לרשתה של איפסוויץ', והעלה את מילאן ליתרון בדקה ה-62. איפסוויץ' הצליחה להפוך את התוצאה בעשר הדקות האחרונות ולנצח 2-1, אך בסיכום 4-2 למילאן שהמשיכה לרבע הגמר.
ברבע הגמר פגשה מילאן את גלאטסראיי הטורקית. במשחק הראשון בחוץ נקלעה מילאן לפיגור כבר לאחר ארבע דקות, אך עד למחצית הצליחה להשלים את המהפך, ורבע שעה לסיום כבשה פעם נוספת בדרך לניצחון חוץ 3-1. משחק הגומלין היה לתצוגה התקפית של מילאן, שהביסה את גלאטסראיי 5-0 עם שלושער של אלטפיני וצמד של ג'ינו פיבאטלי. 8-1 לאיטלקים בסיכום שני המפגשים.
בחצי הגמר פגשה מילאן את דנדי הסקוטית. המשחק הראשון נערך בסן סירו, ובמחצית עמדה התוצאה על שוויון 1-1. אלא שבמחצית השנייה הצליחה מילאן להכריע את המשחק בצורה מרשימה. צמדים של בריסון ושל ברונו מורה במחצית השנייה קבעו 5-1 למילאן בסיום. במשחק הגומלין בחוץ גברה דנדי 1-0 על מילאן משער שנכבש סמוך לסיום, אלא שהניצחון לא הספיק, ומילאן עלתה לגמר השני בתולדותיה עם 5-2 בסיכום שני המפגשים.
הדרך אל הגמר > בנפיקה ליסבון

אלופת אירופה פעמיים ברציפות זכתה להעפלה אוטומטית מהסיבוב המוקדם, והחלה את דרכה בשמינית הגמר מול נורשפין השוודית. במשחק הראשון בחוץ הצליחה בנפיקה לחזור מפיגור מוקדם לשוויון 1-1 בסיום, והעבירה את ההכרעה לליסבון. בנפיקה עלתה ליתרון במגרשה הביתי כבר בדקה הראשונה, ועד למחצית כבר הובילה 4-0 על השוודים. בסיום, שלושער של אאוזביו סייע לבנפיקה לנצח 5-1, ולהעפיל לרבע הגמר.
ברבע הגמר פגשה בנפיקה את דוקלה פראג, נציגת צ'כוסלובקיה. צמד של הקפטן מריו קולונה העניק לבנפיקה 2-1 ביתי במשחק הראשון. הגומלין בפראג הסתיים ללא שערים, ואלופת אירופה המשיכה לחצי הגמר.
בשלב חצי הגמר פגשה בנפיקה את פיינורד ההולנדית, שחיפשה את הכרטיס הראשון בתולדותיה ושל קבוצה הולנדית כלשהי לגמר. המשחק הראשון באצטדיון פיינורד הסתיים ללא שערים, וההכרעה עברה לליסבון. עד למחצית הובילה בנפיקה 2-0, במחצית השנייה הגדילה את יתרונה עוד יותר, וגם שער מצמק של ההולנדים לפני הסיום לא סייע. 3-1 לבנפיקה, שהעפילה לגמר בפעם השלישית ברציפות.
| איטליה מילאן | איטליה מילאן | איטליה מילאן | איטליה מילאן | סיבוב | פורטוגל בנפיקה ליסבון | פורטוגל בנפיקה ליסבון | פורטוגל בנפיקה ליסבון | פורטוגל בנפיקה ליסבון |  |
| --- | --- | --- | --- | --- | --- | --- | --- | --- | --- |
| יריבה | סיכום | משחק ראשון | משחק שני |  | יריבה | סיכום | משחק ראשון | משחק שני |  |
| לוקסמבורג יוניון לוקסמבורג | 14 – 0 | 8 - 0 (בית) | 6 - 0 (חוץ) | סיבוב ראשון | העפילה אוטומטית | העפילה אוטומטית | העפילה אוטומטית | העפילה אוטומטית | העפילה אוטומטית |
| אנגליה איפסוויץ' טאון | 4 – 2 | 3 - 0 (בית) | 1 - 2 (חוץ) | שמינית הגמר | שוודיה נורשפין | 6 – 2 | 1 - 1 (חוץ) | 5 - 1 (בית) |  |
| טורקיה גלאטסראיי | 8 – 1 | 3 - 1 (חוץ) | 5 - 0 (בית) | רבע הגמר | צ'כוסלובקיה דוקלה פראג | 2 – 1 | 2 - 1 (בית) | 0 - 0 (חוץ) |  |
| סקוטלנד דנדי | 5 – 2 | 5 - 1 (בית) | 0 - 1 (חוץ) | חצי הגמר | הולנד פיינורד | 3 - 1 | 0 - 0 (חוץ) | 3 - 1 (בית) |  |
סיכום המשחק

משחק הגמר הפגיש בין מילאן של המאמן נראו רוקו לבין בנפיקה ליסבון, אלופת השנתיים האחרונות, אך ללא המאמן בלה גוטמן שהוביל אותה לשתי הזכיות, כשבמקומו על הקווים פרננדו ריירה הצ'יליאני. למן הפתיחה הציגה מילאן יכולת הגנתית מצוינת בהובלתם של הקפטן צ'זארה מלדיני, מריו דויד וג'ובאני טרפטוני. החלק האחורי של מילאן תסכל את חלוציה של בנפיקה, שכמעט ולא מצאו שטחים פנויים בחצי המגרש האיטלקי. השליטה בחלק הראשון של המשחק הייתה שייכת לאיטלקים, עם יכולת מצוינת של ג'אני ריברה בקישור, אך ז'וזה אלטפיני הפגין חוסר ריכוז מול השער והתוצאה נותרה מאוזנת.
לאחר 19 דקות הצליחה בנפיקה לעלות ראשונה על לוח התוצאות. מסירה של טרפטוני במרכז השדה נבלמה היטב על ידי ז'וזה אוגוסטו טורס, שהוציא התקפה מהירה. בסיום ההתקפה קיבל אאוזביו את הכדור כשהוא חופשי מול השער. הוא פרץ לרחבה ובעט לפינה הרחוקה של השוער ג'ורג'יו גצי, 1-0 לבנפיקה. עד לסיום המחצית ניסתה מילאן למצוא את השוויון, אך נתקלה בחוסר ריכוז מול השער וכן ביכולת מצוינת של השוער אלברטו דה קוסטה פריירה, ולא הצליחה למצוא את הרשת. עוד לפני תום המחצית יכלה גם בנפיקה להכפיל את יתרונה, אך גצי מנע ממנה את הכיבוש.
המחצית השנייה נפתחה ללא אירועים מיוחדים, למעט הזדמנות טובה לכיבוש של טורס שהחמיץ מול גצי. הקצב בפתיחת המחצית השנייה שיחק לטובתה של בנפיקה שנראתה קרובה לזכייה שלישית ברציפות. אלא שאז החל ריברה להשתלט על מרכז השדה, ולהפגין משחק יצירתי בקישור שהחזיר את מילאן למשחק. שיתוף הפעולה העיוור עם אלטפיני בא לידי ביטוי, ומילאן מצאה את השוויון בדקה ה-58. ריברה מסר כדור על סף הרחבה לאלטפיני, שהסתובב ובעט כדור חלש אך מדויק לפינת שערו של קוסטה פריירה, שוויון 1-1.
לאחר השוויון החלה מילאן לחפש את השער השני, והייתה קרובה להשיג מהפך מהיר לאחר התקפה יפה שהסתיימה בעצירה של קוסטה פריירה במצב של אחד על אחד. מן העבר השני, הזדמנות טובה לבנפיקה לאחר אגרוף כדור לא מספיק טוב של גצי הסתיימה בבעיטה מעל השער ממצב קורץ. בדקה ה-69 הושלם המהפך. ריברה חטף כדור במרכז המגרש, שהגיע לרגליו של אלטפיני. שחקני בנפיקה טענו לנבדל, אך השופט אישר את המשך המהלך, ואלטפיני פרץ כשהוא לא מכוסה עד לרחבה של בנפיקה. הבעיטה הראשונה של אלטפיני נהדפה על ידי קוסטה פריירה, אך הוא הגיע הראשון לכדור החוזר ובעט אותו פנימה, 2-1 למילאן. צמד השערים של אלטפיני העלה את מאזנו ל-14 שערים בטורניר, שיא שערים חדש.
עד לסיום לא הצליחה בנפיקה לאיים משמעותית על השער של מילאן, שבעצמה הייתה קרובה לשער שלישי בהתקפות מתפרצות מסוכנות. התוצאה נשמרה עד לסיום, 2-1 למילאן, אלופת אירופה לראשונה בתולדותיה.
| 0 | 1 | 2 | 3 | 4 |
| --- | --- | --- | --- | --- |
| 22 במאי 1963 | איטליה מילאן | 2–1 | פורטוגל בנפיקה ליסבון | אצטדיון ומבלי, לונדון, אנגליה צופים: 41,715 שיפוט: אנגליה ארתור הולנד |
| 22 במאי 1963 | ז'וזה אלטפיני  58', 69' | (סיקור) | אאוזביו  19' | אצטדיון ומבלי, לונדון, אנגליה צופים: 41,715 שיפוט: אנגליה ארתור הולנד |
סיכום המשחק > הרכבי הקבוצות

| --- | --- |
              מילאן :               בנפיקה ליסבון
גמר גביע אירופה לאלופות 1959

גמר גביע אירופה לאלופות 1959 התקיים בנקרשטדיון בשטוטגרט, גרמניה המערבית ב-3 ביוני 1959, ובו נקבע כי הזוכה בטורניר גביע אירופה לאלופות לעונת 1958/1959 היא ריאל מדריד הספרדית, שניצחה במשחק את סטאד ריימס הצרפתית בתוצאה 2-0. משחק הגמר נעל את המהדורה הרביעית של גביע אירופה לאלופות.
ריאל מדריד השלימה זכייה רביעית ברציפות בתואר (מתוך חמש זכיות רצופות), ולמעשה זכתה בכל מהדורות המפעל עד אז. היה זה שחזור של גמר גביע אירופה הראשון שהפגיש בין שתי הקבוצות, ואז גברה ריאל 4-3 על יריבתה הצרפתית. בשני משחקי הגמר שעברו מאז, ניצחה ריאל את פיורנטינה ומילאן האיטלקיות.
שתי הקבוצות העפילו לטורניר בזכות הישגיהן בעונת 1957/1958. ריאל מדריד העפילה לטורניר כאלופה המכהנת, ובמקביל שמרה על תואר אליפות ספרד, לאחר שהקדימה בשלוש נקודות את יריבתה העירונית לאתלטיקו מדריד. ריימס הקדימה את שלוש סגניותיה בשבע נקודות הפרש בראש הטבלה כדי לזכות באליפות צרפת.
ריאל מדריד שלטה במשחק הגמר לכל אורכו. אנריקה מטאוס העלה אותה ליתרון כבר לאחר דקת משחק אחת. בדקה ה-13 החמיץ מטאוס פנדל שהיה יכול להכפיל את יתרונה של ריאל. אלפרדו די סטפנו קבע את תוצאת המשחק שתי דקות בתוך המחצית השנייה, 2-0 לריאל בסיום.
הדרך אל הגמר

בסיבוב המוקדם חולקו המשתתפות בטורניר לשלוש קבוצות על פי שיוך גאוגרפי, והוגרלו נגד קבוצה אחרת מאותו השיוך. ריאל מדריד, האלופה המכהנת, העפילה אוטומטית מהשלב המוקדם, בעוד ריימס הוגרלה בקבוצת מערב אירופה.
הדרך אל הגמר > ריאל מדריד

לאחר שזכתה להעפלה אוטומטית מהסיבוב המוקדם, החלה ריאל את משחקיה בטורניר בשלב שמינית הגמר מול בשיקטש הטורקית. המשחק הראשון באצטדיון סנטיאגו ברנבאו הסתיים בניצחונה של ריאל 2-0, מצמד שערים במחצית השנייה. ריאל עלתה ראשונה ליתרון גם במשחק הגומלין בחוץ, שהסתיים בשוויון 1-1. עם 3-1 בסיכום שני המפגשים, העפילה ריאל לרבע הגמר.
בשלב רבע הגמר פגשה ריאל את ויינר ספורט קלאב האוסטרית. המשחק הראשון באוסטריה הסתיים ללא שערים, וההכרעה עברה למדריד. עד לדקה התשיעית עמדה התוצאה על שוויון 1-1, ועד למחצית הובילה ריאל ביתרון מינימלי של 2-1. המחצית השנייה הייתה לתצוגה התקפית של אלופת אירופה, שכבשה חמישה שערים נוספים והביסה 7-1 את ויינר. אלפרדו די סטפנו הצטיין במשחק עם ארבעה שערים.
חצי הגמר זימן הצגה כפולה של הדרבי של מדריד, בין ריאל לאתלטיקו. המשחק הראשון נערך בסנטיאגו ברנבאו, ולאחר 13 דקות נטלה אתלטיקו את ההולכה, אך הקטור ריאל איזן כעבור שתי דקות, ובדקה ה-33 השלים פרנץ פושקש את המהפך בפנדל מדויק, 2-1 לריאל בסיום. הגומלין בחוץ הוכרע משער בודד של אנריקה קויאר, שקבע 1-0 לאתלטיקו שתי דקות להפסקה. עם ניצחון לכל קבוצה ומאזן שערים של 2-2, ובהיעדר חוק שערי חוץ, נקבע משחק פלייאוף מכריע באצטדיון לה רומרדה בסרגוסה שבוע אחר כך. במפגש הפלייאוף העלה די סטפנו את ריאל ליתרון בדקה ה-16. שתי דקות אחר כך איזנה אתלטיקו את התוצאה משער של קויאר, אך פושקש הכריע את המשחק בדקה ה-42. 2-1 לריאל בסיום, שהבטיח לה מקום בגמר בפעם הרביעית מתוך ארבעה טורנירים.
הדרך אל הגמר > סטאד ריימס

אלופת צרפת הוגרלה לסיבוב המוקדם מול נציגת צפון אירלנד, ארדס. במשחק הראשון בחוץ כבש ז'יסט פונטיין רביעייה בדרך לניצחון קבוצתו 4-1. ריימס השלימה את המלאכה במשחק הבית בתצוגה התקפית מרשימה, וניצחה 6-2 בזכות צמדים של פונטיין, רוז'ה פיאנטוני ורנה בילאר. עם ניצחון 10-3 בסיכום, העפילה ריימס לשמינית הגמר.
בשלב שמינית הגמר פגשה ריימס את ה.פ.ס. הלסינקי הפינית. במשחק הראשון בבית שמרה ריימס על מאזן שערים מרשים כשניצחה 4-0 עם שלושער של ז'אן וינסנט. בגומלין עלתה ריימס ליתרון 3-0 כבר בדקה העשירית (צמד לפונטיין). התוצאה נשמרה עד לסיום, וריימס העפילה לרבע הגמר עם 7-0 בסיכום.
ברבע הגמר פגשה ריימס את סטנדרד לייז' הבלגית. ריימס התקרבה להדחה לאחר שנוצחה 2-0 בליאז', ובמשחק הגומלין לא הצליחה לכבוש במשך שבעים דקות. בדקה ה-70 כבש פיאנטוני את הראשון של ריימס. פונטיין הכפיל כעבור שלוש דקות, ושתי דקות לסיום השלים את המהפך. 3-0 לריימס בסיום, ו-3-2 דרמטי בסיכום שני המפגשים, העלו את ריימס לחצי הגמר.
בחצי הגמר פגשה ריימס את יאנג בויז ברן השווייצרית. ריימס שוב נוצחה בחוץ במשחק הראשון, 1-0 בסיום. צמד של פיאנטוני בגומלין סייע לקבוצתו לנצח 3-0, להשלים את המהפך בסדרה ולקבוע 3-1 בסיכום בדרך לגמר השני בתולדות הקבוצה.
| ספרד 1939 ריאל מדריד | ספרד 1939 ריאל מדריד | ספרד 1939 ריאל מדריד | ספרד 1939 ריאל מדריד | ספרד 1939 ריאל מדריד | סיבוב | צרפת סטאד ריימס | צרפת סטאד ריימס | צרפת סטאד ריימס | צרפת סטאד ריימס |
| --- | --- | --- | --- | --- | --- | --- | --- | --- | --- |
| יריבה | סיכום | משחק ראשון | משחק שני | פלייאוף |  | יריבה | סיכום | משחק ראשון | משחק שני |
| העפילה אוטומטית | העפילה אוטומטית | העפילה אוטומטית | העפילה אוטומטית | העפילה אוטומטית | סיבוב ראשון | צפון אירלנד ארדס | 10 – 3 | 4 - 1 (חוץ) | 6 - 2 (בית) |

| טורקיה בשיקטש | 3 – 1 | 2 - 0 (בית) | 1 - 1 (חוץ) |  | שמינית הגמר | פינלנד ה.פ.ס. הלסינקי | 7 – 0 | 4 - 0 (בית) | 3 - 0 (חוץ) |
| אוסטריה ויינר ספורט קלאב | 7 – 1 | 0 - 0 (חוץ) | 7 - 1 (בית) |  | רבע הגמר | בלגיה סטנדרד לייז' | 3 – 2 | 0 - 2 (חוץ) | 3 - 0 (בית) |
| ספרד 1939 אתלטיקו מדריד | 2 – 2 | 2 - 1 (בית) | 0 - 1 (חוץ) | 2 - 1 | חצי הגמר | שווייץ יאנג בויז ברן | 3- 1 | 0 - 1 (חוץ) | 3 - 0 (בית) |
סיכום המשחק

בשחזור גמר גביע אירופה הראשון שנערך שלוש שנים קודם לכן, נפגשו פעם נוספת לקרב ישיר על התואר אלופות ספרד וצרפת, ריאל מדריד וסטאד ריימס.
ריאל מדריד, זוכת שלושת הטורנירים הראשונים, הגיעה כקבוצה העדיפה באופן מוחלט למשחק הגמר. המאמן הארגנטינאי לואיס קרניליה, שהוביל את הקבוצה לזכייה עונה קודם לכן, חסר בהרכב את פרנץ פושקש הפצוע, אך גם בלעדיו הציגה ריאל חוליית התקפה מרשימה וחזקה, בכיכובו של אלפרדו די סטפנו. מנגד, התבססה אלופת צרפת של המאמן אלבר באטו על יכולת ההבקעה יוצאת הדופן של ז'יסט פונטיין במרכז ההתקפה.
היתרון הברור של ריאל ניכר מן הפתיחה ותורגם לשער כבר בדקה השנייה של ההתמודדות. אנריקה מטאוס פרץ לרחבה ומהקצה השמאלי של תיבת החמש גלגל לפינה הרחוקה של השוער דומיניק קולונה, 1-0 לריאל מדריד. בדקה ה-13 צריך היה מטאוס להשלים צמד שערים, לאחר שריאל זכתה בפנדל. הבעיטה של מטאוס נהדפה היטב על ידי קולונה, והתוצאה נותרה 1-0 בסיומה של המחצית הראשונה. המחצית השנייה נפתחה כפי שנפתח המשחק - בשער מהיר של ריאל מדריד. שתי דקות מפתיחת המחצית קיבל די סטפנו כדור כשלושים מטרים משערה של ריימס, הסתובב והתקדם עד לקצה הרחבה משם בעט כדור שטוח ומדויק לפינה. קולונה איחר בזינוק, וריאל עלתה ליתרון 2-0.
התוצאה נשמרה עד לסיום, וריאל המשיכה את השליטה שלה במפעל גביע אירופה עם זכייה רביעית מתוך ארבע מהדורות הטורניר עד אז.
| 0 | 1 | 2 | 3 | 4 |
| --- | --- | --- | --- | --- |
| 3 ביוני 1959 | ספרד 1939 ריאל מדריד | 2 - 0 | צרפת סטאד ריימס | נקרשטדיון, שטוטגרט, גרמניה המערבית צופים: 72,000 שיפוט: גרמניה המערבית אלברט דוש |
| 3 ביוני 1959 | אנריקה מטאוס  1'   אלפרדו די סטפנו  47' | (סיקור) |  | נקרשטדיון, שטוטגרט, גרמניה המערבית צופים: 72,000 שיפוט: גרמניה המערבית אלברט דוש |
סיכום המשחק > הרכבי הקבוצות

| --- | --- |
              ריאל מדריד :               סטאד ריימס
ג'נה פרנדיני

ג'נה פרנדיני (באנגלית: Jenna Prandini; נולדה ב-20 בנובמבר 1992) היא אתלטית אמריקאית המתחרה בריצת 100 מטר, בריצת 200 מטר ובקפיצה לרוחק. אלופת עולם (יוג'ין 2022) בריצת שליחות 4x100 מטר, אלופת ארצות הברית (2015 ו-2018) בריצת 200 מטר ומקום שלישי בארצות הברית (2018) בריצת 100 מטר.
ביוגרפיה

פרנדיני נולדה בקלוביס שבמרכז קליפורניה. בתקופת לימודי התיכון הצטיינה במקצועות האתלטיקה, הייתה אלופת ארצות הברית בקפיצה לרוחק ואלופת קליפורניה בריצת 100 מטר, ריצת 200 מטר ובקפיצה לרוחק.
ב-2010 החלה ללמוד ולהתאמן באוניברסיטת אורגון אך נפצעה ולא השתתפה בתחרויות רשמיות של ה-NCAA באותה שנה.
ביוגרפיה > 2013

באליפות ה-NCAA שנערכה ב-2013 היא סיימה במקום שביעי בריצת 100 מטר בתוצאה של 11.43 שניות.
ביוגרפיה > 2014

באליפות ה-NCAA שנערכה ב-2014 היא זכתה ב-3 מדליות, אחת מכל סוג. מדליית זהב בקפיצה לרוחק בתוצאה של 6.55 מטר, במדליית כסף בריצת 200 מטר בתוצאה של 22.63 שניות ובמדליית ארד בריצת 100 מטר בתוצאה של 11.42 שניות.
ביוגרפיה > 2015

באליפות ה-NCAA שנערכה ב-2015 היא זכתה ב-3 מדליות, 1 זהב ו-2 כסף. מדליית זהב בריצת 100 מטר בתוצאה של 10.96 שניות ומדליות כסף בריצת 200 מטר בתוצאה של 22.21 שניות ובקפיצה לרוחק בתוצאה של 6.80 מטר. באליפות ארצות הברית שנערכה באותה שנה היא זכתה במדליית זהב בריצת 200 מטר בתוצאה של 20.20 שניות וסיימה במקום שישי בריצת 100 מטר בתוצאה של 10.94 שניות. על הישגיה זכתה בגביע באוורמן לאתלטית המצטיינת בקולג'ים.
ביוגרפיה > 2015 > סגנית אלופת עולם

באליפות העולם שנערכה בבייג'ינג בסוף אוגוסט אותה שנה היא זכתה במדליית כסף בריצת שליחות 4X100 מטר ביחד עם אינגליש גרדנר, אליסון פליקס וג'סמין טוד בתוצאה של 41.68 שניות, אחרי ג'מייקה שקבעה שיא אליפות חדש של 41.07 שניות ולפני טרינידד וטובגו (42.03 שניות). נוסף לכך, היא סיימה במקום 13 בריצת 200 מטר בתוצאה של 22.87 שניות.
ביוגרפיה > 2016

את לימודיה באוניברסיטה סיימה ב-2016 עם תואר ראשון במדעי החברה. היא חתמה על חוזה חסות עם חברת פומה וויתרה על אפשרות להתחרות שנה נוספת במסגרת המכללות.
במבחנים האמריקאים לקראת אולימפיאדת ריו דה ז'ניירו (2016) שנערכו ביולי אותה שנה היא זכתה במדליית ארד בריצת 200 מטר בתוצאה של 22.53 שניות וסיימה במקום חמישי בריצת 100 מטר בתוצאה של 10.96 שניות ונכללה במשלחת האמריקאית. במשחקים האולימפיים עצמם היא סיימה במקום עשירי בריצת 200 מטר בתוצאה של 22.55 שניות.
ביוגרפיה > 2018

בתחרות ליגת היהלום שנערכה בלונדון ביולי 2018 היא ניצחה בריצת 200 מטר בשיא אישי חדש של 22.16 שניות. באוגוסט אותה שנה היא זכתה במדליית זהב בריצת 100 מטר באליפות צפון אמריקה, מרכז אמריקה והקריביים בשיא אליפות חדש של 10.96 שניות ובמדליית זהב בריצת שליחות 4x100 מטר.
ביוגרפיה > 2021

באולימפיאדת טוקיו זכתה במדליית כסף עם נבחרת השליחות 4X100 מטר. בריצת 200 מטר קבעה תוצאה של 22.56 במוקדמות ו-22.57 שניות בחצי הגמר ולא העפילה לגמר. בריצת 100 מטר קבעה תוצאה של 11.11	שניות במוקדמות ובחצי הגמר ולא העפילה לגמר.
ביוגרפיה > 2022

באליפות העולם זכתה במדליית זהב עם נבחרת השליחות 4X100 מטר. בריצת 200 מטר קבעה תוצאה של 22.08 שניות ולא העפילה לגמר.
שיאים אישיים > אצטדיון

ריצת 100 מטר: 10.92 שניות (2015)
ריצת 200 מטר: 21.89 שניות (2021)
קפיצה לרוחק: 6.80 מטר (2015)
גנון סייקס

| גנון סייקס |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
תת־סדרה:: בעלי אף יבש
משפחה:: קופים בעלי זנב
סוג:: גנון
מין:: גנון סייקס
שם מדעי
 Cercopithecus albogularis ‏סייקס, 1831
תחום תפוצה


גנון סייקס (שם מדעי: Cercopithecus albogularis) הוא מין של קוף מסוג גנון החי לאורך אפריקה. הקוף דומה למין גנון כחול ובעבר היה תת-מין שלו אך הועבר למין עצמאי, יחד עם מינים דומים כמו גנון זהוב, גנון אסקניוס (Cercopithecus ascanius) וגנון דוגטי (Cercopithecus doggetti). הוא תואר ב-1831 בידי הקולונל והחוקר האנגלי ויליאם הנרי סייקס (אנ'), ממנו קיבל את שמו.
מאפיינים

הקוף מצוי בטבע ביערות אתיופיה עד דרום אפריקה לרבות בדרום ומזרח הרפובליקה הדמוקרטית של קונגו ולרוב הוא מצוי בין ענפי העצים מחפש מזון.
אורכו של הגנון 26 עד 68 ס"מ בזכרים ו-20 עד 65 ס"מ בנקבות. משקלו 2.7 עד 11 ק"ג בזכרים ו-1.3 עד 6 ק"ג בנקבות בממוצע. לקוף זה זנב ארוך העוזר לו להתאזן על הענפים והוא בעל פרווה כחלחלה ומעט אפורה עם גב בעל טלאים צהובים, גפיים שחורות והפנים בעלות גוון חום-זית עם סנטר ו"זקן" לבנים ומעל העיניים "רכס גבות" לבן. החוטם והפה כהים יותר והאוזניים לבנות.
הגנון הוא הקוף הנפוץ ביותר לאורך אפריקה (לעיתים מבלבלים בינו לבין הגנון הכחול) ואינו מצוי בסכנה גדולה בשטחי בית גידולו.
תת-מינים

Cercopithecus albogularis albogularis
Cercopithecus albogularis albotorquatus
Cercopithecus albogularis erythrarchus
Cercopithecus albogularis francescae
Cercopithecus albogularis kibonotensis
Cercopithecus albogularis kolbi
Cercopithecus albogularis labiatus
Cercopithecus albogularis moloneyi
Cercopithecus albogularis monoides
Cercopithecus albogularis phylax
Cercopithecus albogularis schwarzi
Cercopithecus albogularis zammaranoi
דגל סאו טומה ופרינסיפה

| --- | --- |

 סוג הדגל:   דגל לאומי ודגל ימי לאומי
 יחס אורך/גובה:  1:2
 קבלת מעמד רשמי:  5 בנובמבר 1975
 מוטיבים עיצוביים:  שלושה פסים ירוק-צהוב ירוק, משולש אדום צמוד לתורן, הפס הצהוב מוטען בשני כוכבים שחורים
דגל סאו טומה ופרינסיפה אומץ ב-5 בנובמבר 1975.
צבעי הדגל הם הצבעים הכלל-אפריקאיים. הדגל מורכב משלושה פסים - שנים ירוקים (בחלקו העליון והתחתון של הדגל) ופס צהוב במרכז הדגל. בקרבת הניצב מצוי משולש אדום. על הפס הצהוב שני כוכבים שחורים.
המשולש האדום מסמל את מאבקה של סאו טומה ופרינסיפה לעצמאות. שני הכוכבים השחורים מסמלים את שני האיים העיקריים של המדינה.
ראו גם

סמל סאו טומה ופרינסיפה
המנון סאו טומה ופרינסיפה
גנון לבן-גרון

| גנון לבן-גרון |
| --- | --- |

מצב שימור
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
תת־סדרה:: בעלי אף יבש
משפחה:: קופים בעלי זנב
סוג:: גנון
מין:: גנון לבן-גרון
שם מדעי
 Cercopithecus erythrogaster ‏גריי, 1866
תחום תפוצה


גנון לבן-גרון (שם מדעי: Cercopithecus erythrogaster) הוא מין של קוף מסוג גנון המצוי בסכנת הכחדה חמורה והוא מצוי בטבע ביערות הגשם של ניגריה ובנין שבמערב אפריקה.
קוף זה מגיע לאורך של 45 ס"מ כשאורך הזנב עד 60 ס"מ. למשקל של 3.5 עד 4.5 ק"ג בזכרים, בעוד הנקבות שוקלות 2 עד 4 ק"ג. הוא בעל פרוות חזה-בטן חומה-אדומה אצל הזכרים ואפורה אצל הנקבות עם ראש שחור וציצות "זקן" ולחי לבנות וכן גרון לבן. שאר הגוף בצבע חום-זית כמו גנונים אחרים.
הקוף חי ביערות הלחים וכן בשיחיות טרופיות ושטחים חקלאיים נטושים, בקבוצות קטנות של 4 או 5 פרטים, אם כי לעיתים התגלו גם בקבוצות של 30 פרטים וחלק מהזכרים חיים לבדם. מזונו העיקרי הוא פירות אך יגוון גם בחרקים, עלים ויבולים חקלאיים.
אוכלוסייתו קטנה מאוד בטבע ובעבר סברו שהוא נכחד, לאחר ציד אובססיבי אחרי בשרו ופרוותו. עם זאת נמצאו אוכלוסייתו ליד נהר ניז'ר ב-1988. האוכלוסייה שלו עדיין קטנה וחיה בשטחים מצומצים עם אוכלוסייה קטנה, המתרבה באיטיות ולמרות שהוא חי בשמורות טבע מוגנות, קשה לאכוף בהם איסורי ציד וכריתת עצים מהיערות.
תת-מינים

ישנם 2 תת-מינים של הגנון:
Cercopithecus erythrogaster erythrogaster
Cercopithecus erythrogaster pococki
הערות שוליים

↑  גנון לבן-גרון באתר הרשימה האדומה של IUCN
דגל נשיא ארצות הברית

| --- | --- |

 סוג הדגל:   דגל רשמי או רגיל, בצדו הקדמי
 הונף לראשונה:  1817 (הגרסה הראשונית), 5 בפברואר 1960 (הגרסה הנוכחית בעלת 50 הכוכבים)
 מוטיבים עיצוביים:  חותם הנשיא מוקף בחמישים כוכבים לבנים על רקע כחול
דגל נשיא ארצות הברית הוא דגלו האישי של נשיא ארצות הברית הנושא את חותם הנשיא, מוקף ה-50 כוכבים על רקע כחול כהה. חותם הנשיא נותר ללא כל שינוי מאז עיצובו בשנת 1945, אולם הדגל עצמו שונה פעמים רבות.
דגל זה מופיע לעיתים קרובות בתמונות רשמיות של הנשיא, או בהלוויות נשיאותיות. להבדיל מדגלים אחרים, דגל הנשיא אינו מורד אף פעם לחצי התורן, גם במקרה של מות הנשיא המכהן. דגל נשיא ארצות הברית אושר בהוראת ביצוע 10860.
ראו גם

חותם נשיא ארצות הברית
דגל סגן נשיא ארצות הברית
גנון קמפבל

| גנון קמפבל |
| --- | --- |
 איור של גנון קמפבל
מצב שימור
 מצב שימור: קרוב לסיכון קרוב לסיכון (NT) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
תת־סדרה:: בעלי אף יבש
משפחה:: קופים בעלי זנב
סוג:: גנון
מין:: גנון קמפבל
שם מדעי
 Cercopithecus campbelli ‏וטרהאוס, 1838
תחום תפוצה


גנון קמפבל (שם מדעי: Cercopithecus campbelli) הוא מין של קוף מסוג גנון החי ביערות גשם במערב אפריקה. הקוף קרוי על שם החייל והפרופסור הבריטי הנרי דונדס קמפבל (Henry Dundas Campbell). חלק מהחוקרים רואים במין זה תת-מין של גנון לאווי (Cercopithecus lowei).
הגנון חי בטבע ביערות גשם טרופיים, יערות שפלה, אדמות פוריות, שדות חקלאיים וגם בחופי מנגרובים. הוא מצוי במדינות הבאות: חוף השנהב, גמביה, גאנה, גינאה, גינאה ביסאו, ליבריה, סנגל וסיירה לאון וגם באיי ביז'אגוש שבגינאה ביסאו.
מאפיינים

אורכו של הגנון 35 עד 55 סנטימטרים ומשקלו עד 6 קילוגרם. הוא בעל זנב ארוך המשמש לו לאיזון והוא מצוי רוב זמנו בין ענפי היער. קוף זה חברותי וטריטוריאלי החי בקבוצות של שמונה עד שלושה עשר פרטים לרוב שבראשם עומד זכר אלפא שליט. קבוצת הקופים מתקשרת בצורה קרובה והיא בעלת זיקה למיני קופים אחרים מהסוג גנון או קופי קולובוס. יחדיו הם סורקים את היער בחיפוש מזון אך כשאחד הקופים משמיע קריאת אזהרה מפני טורפים - לרוב עופות דורסים כמו עיט כתר או נמרים הם נמלטים יחדיו אל הענפים.
הגנון הוא אוכל פירות בעיקרו אך יגוון גם בעלים, זרעים, זחלי חרקים ובעלי חוליות כמו דו-חיים או לטאות שהוא מוצא בין העלים.
הערות שוליים

↑  גנון קמפבל באתר הרשימה האדומה של IUCN
דגל ניקרגואה

| --- | --- |

 סוג הדגל:   דגל לאומי ודגל ימי לאומי
 יחס אורך/גובה:  3:5
 הונף לראשונה:  27 באוגוסט 1971
 מוטיבים עיצוביים:  דגל תלת פסי, תכלת-לבן-תכלת, סמל ניקרגואה במרכז
דגל ניקרגואה אומץ ב-27 באוגוסט 1971. הוא מבוסס על דגל הפרובינציות המאוחדות של מרכז אמריקה ועל דגלה של ארגנטינה.
דגלה של ניקרגואה הוא אחד משלושת הדגלים היחידים (יחד עם אל סלוודור ודומיניקה) שמשתמשים בצבע הסגול.
ראו גם

סמל ניקרגואה
המנון ניקרגואה
גמר גביע אירופה לאלופות 1958

גמר גביע אירופה לאלופות 1958 התקיים באצטדיון הייזל בבריסל, בלגיה ב-28 במאי 1958, ובו נקבע כי הזוכה בטורניר גביע אירופה לאלופות לעונת 1957/1958 היא ריאל מדריד הספרדית, שניצחה במשחק את מילאן האיטלקית בתוצאה 3-2 לאחר הארכה. משחק הגמר נעל את המהדורה השלישית של גביע אירופה לאלופות.
ריאל מדריד השלימה זכייה שלישית ברציפות בתואר (מתוך חמש זכיות רצופות), ולמעשה זכתה בכל מהדורות המפעל עד אז. בפעם השנייה ברציפות גברה ריאל על יריבה איטלקית, אחרי שעונה קודם לכן גברה 2-0 על פיורנטינה. לראשונה בתולדות המפעל, הוכרע משחק הגמר בהארכה, וזאת לאחר שהקבוצות נפרדו בשוויון 2-2 בסיום הזמן החוקי.
שתי הקבוצות העפילו לטורניר בזכות הישגיהן בעונת 1956/1957. ריאל מדריד העפילה לטורניר כאלופה המכהנת, ובמקביל זכתה גם באליפות ספרד, לאחר שהקדימה בחמש נקודות את סביליה. מילאן זכתה באליפות איטליה, לאחר שהקדימה את פיורנטינה בשש נקודות.
לראשונה בטורניר, נערך הגמר במדינה נייטרלית, וזאת לאחר שלגמר הראשון ששוחק בפריז הגיעה סטאד ריימס, ולשני במדריד הגיעה ריאל. הפעם, נערך המשחק באצטדיון הייזל לעיני 67 אלף צופים. לאחר מחצית ראשונה נטולת שערים, עלתה מילאן ליתרון ראשון לאחר כשעה מרגליו של חואן סקיאפינו. רבע שעה אחר כך קבע אלפרדו די סטפנו שוויון 1-1. שלוש דקות חלפו וארנסטו גריז'ו החזיר את מילאן ליתרון 2-1, אך בדקה ה-79 קבע הקטור ריאל שוויון 2-2. המשחק הלך להכרעה בהארכה, ובדקה ה-107 קבע פרנסיסקו חנטו את תוצאת המשחק, 3-2 לריאל.
הדרך אל הגמר

בסיבוב המוקדם חולקו המשתתפות בטורניר לשלוש קבוצות על פי שיוך גאוגרפי, והוגרלו נגד קבוצה אחרת מאותו השיוך. ריאל מדריד, האלופה המכהנת, העפילה אוטומטית מהשלב המוקדם, בעוד מילאן הוגרלה בקבוצת מרכז אירופה.